C 226/4

Kuulemismenettelystä vastaavan neuvonantajan loppukertomus (1)

AT.40135 – Forex (Three Way Banana Split)

(ETA:n kannalta merkityksellinen teksti)

(2020/C 226/04)

Tämä päätösluonnos, joka on osoitettu UBS:lle (2), RBS:lle (3), Barclaysille (4), Citigroupille (5) ja JPM:lle (6), yhdessä ’osapuolet’, koskee Euroopan unionin toiminnasta tehdyn sopimuksen 101 artiklan ja Euroopan talousalueesta tehdyn sopimuksen 53 artiklan yhtenä kokonaisuutena pidettävää ja jatkuvaa rikkomista G10-maiden valuuttojen avistakauppojen yhteydessä joulukuun 2007 ja tammikuun 2013 välisenä aikana. Päätösluonnoksen mukaan osapuolet olivat osallisia tämän menettelyn perusteena olevassa yhteisymmärrykseen pohjautuvassa toiminnassa, jossa vaihdettiin tiettyjä nykyistä tai tulevaa kehitystä koskevia kaupallisesti arkaluonteisia tietoja ja sovitettiin yhteen niiden kaupankäyntitoimia satunnaisesti. Tämä toiminta tapahtui kolmessa Bloombergin keskusteluryhmässä, joiden nimet olivat ”Three way banana split”, ”Two and a half men” ja ”Only Marge”.

Komissio käynnisti 27 päivänä lokakuuta 2016 neuvoston asetuksen (EY) N:o 1/2003 (7) 11 artiklan 6 kohdan ja asetuksen (EY) N:o 773/2004 (8) 2 artiklan 1 kohdan mukaisen menettelyn, joka koski näitä osapuolia.

Asetuksen (EY) N:o 773/2004 10 a artiklan 2 kohdan mukaisten sovintoon tähtäävien neuvottelujen (9) ja sovintoehdotusten (10) jälkeen komissio antoi osapuolille väitetiedoksiannon 24 päivänä heinäkuuta 2018.

Vastauksissaan väitetiedoksiantoon osapuolet vahvistivat asetuksen (EY) N:o 773/2004 10 a artiklan 3 kohdan mukaisesti, että väitetiedoksiannossa oli otettu huomioon niiden tekemien sovintoehdotusten sisältö ja että ne olivat edelleen sitoutuneet sovintomenettelyyn.

Olen tutkinut päätöksen 2011/695/EU 16 artiklan mukaisesti, käsitelläänkö päätösluonnoksessa ainoastaan sellaisia väitteitä, joista osapuolille on annettu mahdollisuus esittää näkemyksensä. Katson, että asia on näin.

Edellä esitetyn perusteella ja ottaen huomioon, että osapuolet eivät ole esittäneet minulle (11) minkäänlaisia pyyntöjä tai valituksia, katson, että osapuolten menettelyllisten oikeuksien tosiasiallista toteutumista on kunnioitettu tässä asiassa.

Brysselissä 7. toukokuuta 2019 Wouter WILS

(1) Laadittu kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 ja 17 artiklan mukaisesti (EUVL L 275, 20.10.2011, s. 29).

(2) UBS AG.

(3) The Royal Bank of Scotland Group plc ja NatWest Markets plc

(4) Barclays plc, Barclays Services Limited ja Barclays Bank plc

(5) Citibank, N.A. ja Citigroup Inc.

(6) JPMorgan Chase & Co, JPMorgan Chase Bank, N.A., J.P. Morgan Europe Limited ja J.P. Morgan Limited.

(7) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1).

(8) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(9) Sovintoneuvottelut käytiin marraskuun 2016 ja helmikuun 2018 välisenä aikana.

(10) Osapuolet esittivät viralliset pyyntönsä aloittaa sovintomenettely […] ja […] välisenä aikana.

(11) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa sovintomenettelyn vaiheessa varmistaakseen menettelyllisten oikeuksiensa tosiasiallisen toteutumisen. Ks. myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 2008/C 167/01 18 kohta (EUVL C 167, 2.7.2008, s. 1).